Voetganger 20 km onder voertuig gesleep ná ongeluk | Netwerk24
Voetganger 20 km onder voertuig gesleep ná ongeluk
Deur Cara-Lee Dorfling 15 Julie 2019 18:47
'n Motorbestuurder wat 'n voetganger omgery het, het die voetganger sowat 20 km onder sy motor saamgesleep tot by die naaste polisiekantoor waar hy die voorval aangemeld het.
Die voetganger, wie se naam nog nie bekend is nie, is Sondag op die N2 naby Newlands, sowat 30 km van Oos-Londen, omgery.
Kapt. Mluleki Mbi, polisiewoordvoerder, sê die motorbestuurder het reguit na die Cambridge-polisiekantoor gery om die ongeluk aan te meld. Die oorledene was met sy aankoms nog onder die motor.
Die bestuurder het aan die polisie gesê hy het nie ná die ongeluk stilgehou nie omdat hy vir sy lewe gevrees het. Dit is nog onduidelik presies waarvoor die bestuurder bang was.
'n Saak van strafbare manslag is geopen en die saak is na die Vulindlela-polisiekantoor oorgeplaas. Niemand is in hegtenis geneem nie.